SL Uradni list Evropske unije L 130/7

ODLOČBA SVETA

z dne 29. aprila 2008

o sprejetju Raziskovalnega programa Raziskovalnega sklada za premog in jeklo in o večletnih tehničnih smernicah za ta program

(2008/376/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Protokola o finančnih posledicah izteka Pogodbe o ustanovitvi Evropske skupnosti za premog in jeklo ter o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti,

ob upoštevanju Odločbe Sveta 2003/76/ES z dne 1. februarja 2003 o določitvi ukrepov za izvajanje Protokola o finančnih posledicah izteka Pogodbe o ESPJ in o Raziskovalnem skladu za premog in jeklo, ki je priložen k Pogodbi o ustanovitvi Evropske skupnosti (1), in zlasti člena 4(3) Protokola,

ob upoštevanju predloga Komisije,

ob upoštevanju mnenja Evropskega parlamenta (2),

ob upoštevanju naslednjega:

(1) Prihodek od vlaganj neto vrednosti sredstev Evropske skupnosti za premog in jeklo (ESPJ) v likvidaciji in, po zaključeni likvidaciji, sredstev Raziskovalnega sklada za premog in jeklo, se pripiše Raziskovalnemu skladu za premog in jeklo, ki je namenjen izključno financiranju raziskovalnih projektov zunaj okvirnega programa za raziskave Skupnosti, tehnološki razvoj in predstavitvene dejavnosti v sektorjih, povezanih s premogovništvom in jeklarsko industrijo.

(2) Raziskovalni sklad za premog in jeklo upravlja Komisija v skladu z načeli, podobnimi načelom, ki so urejala nekdanje tehnične raziskovalne programe za premog in jeklo ESPJ, in na podlagi večletnih tehničnih smernic, ki bi morale predstavljati nadaljevanje tistih programov ESPJ, ki zagotavljajo visoko koncentracijo raziskovalnega dela, in dopolnitev projektov iz okvirnega programa Skupnosti za raziskave, tehnološki razvoj in predstavitvene dejavnosti.

(3) Sedmi okvirni program Evropske skupnosti za raziskave, tehnološki razvoj in predstavitvene dejavnosti (2007–2013), določen s Sklepom št. 1982/2006/ES Evropskega parlamenta in Sveta z dne 18. decembra 2006 (3) (v nadaljevanju „Sedmi okvirni program“), spodbuja k reviziji Odločbe Sveta 2003/78/ES z dne 1. februarja 2003 o določitvi večletnih tehničnih smernic za raziskovalni program Raziskovalnega sklada za premog in jeklo (4), s čimer bi zagotovili, da Raziskovalni sklad za premog in jeklo dopolnjuje sedmi okvirni program v sektorjih, povezanih s premogovništvom in jeklarsko industrijo.

(4) Raziskave in tehnološki razvoj so zelo pomembno sredstvo pri uresničevanju energetskih ciljev Skupnosti, kar zadeva oskrbo s premogom Skupnosti ter njegovo konkurenčno in okolju prijazno pretvorbo in uporabo. Poleg tega mora Skupnost zaradi vse bolj mednarodnega značaja trga premoga in globalnih razsežnosti težav, s katerimi se ta spopada, prevzeti vodilno vlogo pri iskanju načinov za reševanje vprašanj, povezanih z modernimi tehnikami, varnostjo v rudnikih in varstvom okolja na svetovni ravni, in sicer z zagotavljanjem prenosa znanja, potrebnega za nadaljnji tehnološki razvoj, izboljšanja delovnih pogojev (zdravje in varnost) in večjega varstva okolja.

(5) Ob splošnem cilju povečanja konkurenčnosti in prispevanja k trajnostnemu razvoju je glavni poudarek raziskav in tehnološkega razvoja na razvoju novih ali izpopolnjenih tehnologij, da se zagotovi gospodarna, čista in varna proizvodnja jekla ter jeklenih izdelkov, za katero bodo značilni vse večja storilnost, primernost za uporabo, zadovoljstvo kupcev, daljša življenjska doba ter enostavna predelava in recikliranje.

(6) Raziskovalni cilji za premog in jeklo v tej odločbi niso navedeni v vrstnem redu po pomenu.

(7) Pri dejavnostih upravljanja Raziskovalnega sklada za premog in jeklo bi morale Komisiji pomagati svetovalne skupine in strokovne skupine, v katerih bi bil zastopan širok razpon interesov industrijskih panog in drugih zainteresiranih strani.

(8) Nedavna širitev s pridružitvijo novih držav članic zahteva spremembo večletnih tehničnih smernic iz Odločbe 2003/78/ES, zlasti kar zadeva sestavo svetovalnih skupin in opredelitev pojma premog.

(9) Komisija je v skladu z izjavo št. 4 iz Sklepa predstavnikov vlad držav članic, ki so se sestali v okviru Sveta, 2002/234/ESPJ z dne 27. februarja 2002 (5), ponovno preučila opredelitev pojma jeklo in ugotovila, da te opredelitve ni treba spreminjati. Jeklene litine, kovaški izdelki in proizvodi prašne metalurgije so namreč zajeti že v sedmem okvirnem programu.

(10) Splošni pristop pri reviziji Odločbe 2003/78/ES bi bil ohraniti nespremenjene postopke, ki so jih skupine, ki pomagajo Komisiji, štele za učinkovite, skupaj z omejenim, vendar nujnim številom sprememb in upravnih poenostavitev, da se zagotovi dopolnjevanje s Sedmim okvirnim programom.

(11) Te spremembe vključujejo črtanje nekaterih spremljajočih ukrepov, kot je predvideno že v Sedmem okvirnem programu. Treba je tudi uskladiti pogostnost revizije in imenovanj strokovnjakov v zvezi z Raziskovalnim programom Raziskovalnega sklada za premog in jeklo s tistimi, ki se uporabljajo v Sedmem okvirnem programu.

(12) Pravila o sestavi svetovalnih skupin bi bilo treba spremeniti, zlasti kar zadeva zastopanje zainteresiranih držav članic in uravnoteženo zastopanost spolov v skladu s Sklepom Komisije 2000/407/ES z dne 19. junija 2000 o uravnoteženi zastopanosti obeh spolov v odborih in strokovnih skupinah, ki jih ustanovi Komisija (6).

(13) Komisija bi morala imeti možnost, da objavi namenske razpise v okviru raziskovalnih ciljev, opredeljenih v tej odločbi.

(14) Najvišji skupni finančni prispevek iz Raziskovalnega sklada za premog in jeklo za pilotne in predstavitvene projekte bi bilo treba povečati na 50 % upravičenih stroškov.

(15) Pristop na podlagi upravičenih stroškov bi bilo treba ohraniti, skupaj z boljšo opredelitvijo stroškovnih kategorij in spremenjenim odstotkom za izračun režijskih stroškov.

(16) Komisija je ponovno preučila večletne tehnične smernice iz Odločbe 2003/78/ES, in ugotovila, da je treba ob upoštevanju potrebnih sprememb to odločbo nadomestiti.

(17) Da bi zagotovili potrebno povezavo z Odločbo 2003/78/ES, bi se morala ta odločba uporabljati od 16. septembra 2007. Vlagatelji, ki bodo predloge vložili med 16. septembrom 2007 in datumom začetka učinkovanja te odločbe, bi morali biti pozvani, naj v skladu s to odločbo ponovno vložijo predloge, s čimer bi morali biti upravičeni do ugodnejših pogojev, določenih v tej odločbi, zlasti kar zadeva finančne prispevke za pilotne in predstavitvene projekte.

(18) Ukrepe, potrebne za izvajanje te odločbe, bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (7) –

SPREJEL NASLEDNJO ODLOČBO:

POGLAVJE I

SPLOŠNE DOLOČBE

Člen 1

Vsebina

Ta odločba predvideva sprejetje raziskovalnega programa Raziskovalnega sklada za premog in jeklo ter določa večletne tehnične smernice za izvajanje tega programa.

POGLAVJE II

RAZISKOVALNI PROGRAM RAZISKOVALNEGA SKLADA ZA PREMOG IN JEKLO

ODDELEK 1

Sprejetje raziskovalnega programa

Člen 2

Sprejetje

Sprejme se raziskovalni program za Raziskovalni sklad za premog in jeklo (v nadaljevanju „raziskovalni program“).

Raziskovalni program podpira konkurenčnost sektorjev Skupnosti, povezanih s premogovništvom in jeklarsko industrijo. Raziskovalni program je skladen z znanstvenimi, tehnološkimi in političnimi cilji Skupnosti ter dopolnjuje dejavnosti, ki se izvajajo v državah članicah in znotraj obstoječih raziskovalnih programov Skupnosti, zlasti okvirnega programa za raziskave, tehnološki razvoj in predstavitvene dejavnosti (v nadaljnjem besedilu „okvirni program za raziskave“).

Spodbujajo se usklajevanje, dopolnjevanje in sodelovanje med temi programi, pa tudi izmenjava informacij med projekti, ki se financirajo v okviru tega raziskovalnega programa, in tistimi, ki se financirajo iz okvirnega programa za raziskave.

Raziskovalni program podpira raziskovalne dejavnosti, katerih namen je uresničiti cilje, ki so za premog opredeljeni v oddelku 3 in za jeklo v oddelku 4.

ODDELEK 2

Opredelitve pojmov premoga in jekla

Člen 3

Opredelitev pojmov

V tej odločbi se uporabljajo naslednje opredelitve:

1. premog pomeni eno izmed naslednjega: (a) črni premog, vključno z visoko in srednje karboniziranimi premogi vrste „A“ (sub-bitumenski premogi), kot je opredeljeno v Mednarodnem kodificirnem sistemu Gospodarske komisije ZN za Evropo; (b) briketi iz črnega premoga; (c) koks in polkoks, pridobljena iz črnega premoga; (d) lignit, vključno z nizko karboniziranimi premogi vrste „C“ (ali ortoligniti) in nizko karboniziranimi premogi vrste „B“ (ali metaligniti), opredeljenimi v zgoraj navedeni kodifikaciji; (e) briketi iz lignita; (f) koks in polkoks, pridobljena iz lignita; (g) oljni skrilavci;

2. jeklo pomeni eno izmed naslednjega: (a) surovine za proizvodnjo železa in jekla, kot so železova ruda, železova goba in železovi ostanki; (b) surovo železo (vključno z vročo litino) in fero zlitine; (c) surovi izdelki in polizdelki iz železa, navadnega ali posebnega jekla (vključno s proizvodi za ponovno uporabo ali ponovno valjanje), kot so tekoče jeklo, dobljeno s kontinuiranim litjem ali drugače, in polizdelki, kot so blumi, gredice, platine, slabi in trakovi; (d) vroče dodelani izdelki iz železa, navadnega ali posebnega jekla (oplaščeni ali neoplaščeni izdelki, razen jeklenih odlitkov, kovanih predmetov in proizvodov metalurgije prahu), kot so tirnice, pregradne plošče, žice, palice, plošče in univerzalne plošče, trakovi in listi ter okrogli in oglati profili; (e) končni izdelki iz železa, navadnega ali posebnega jekla (oplaščeni ali neoplaščeni), kot so hladno valjani trakovi in pločevina ter elektro pločevina; (f) izdelki prve stopnje predelave jekla, ki lahko povečajo konkurenčni položaj zgornjih izdelkov iz železa in jekla, kot so cevasti izdelki, vlečeni in polirani izdelki, hladno valjani in hladno dodelani izdelki.

ODDELEK 3

Raziskovalni cilji za premog

Člen 4

Izboljšanje konkurenčnosti premoga Skupnosti

1. Cilj raziskovalnih programov je zmanjšati skupne stroške rudarske proizvodnje, izboljšati kakovost proizvodov in zmanjšati stroške uporabe premoga. Raziskovalni projekti obsegajo celotno verigo proizvodnje premoga, ki vključuje:

(a) sodobne tehnike za geološke raziskave nahajališč;

(b) celovito načrtovanje rudarstva;

(c) visoko učinkovite, večinoma avtomatizirane tehnologije izkopavanja in rudarske tehnologije, ki so primerne glede na geološke lastnosti evropskih nahajališč črnega premoga;

(d) ustrezne podporne tehnologije;

(e) transportne sisteme;

(f) sisteme oskrbe z električno energijo, komunikacijske sisteme in sisteme obveščanja, sisteme prenosa, spremljanja in nadzorovanja procesov;

(g) tehnike priprave premoga, prilagojene potrebam trgov potrošnikov;

(h) pretvorbo premoga;

(i) zgorevanje premoga.

2. Raziskovalni projekti so namenjeni tudi doseganju znanstvenega in tehnološkega napredka zaradi boljšega razumevanja obnašanja in nadzora nahajališč v zvezi s pritiskom kamnin, emisijo plinov, nevarnostjo eksplozije, prezračevanjem in vsemi drugimi dejavniki, ki vplivajo na rudarske dejavnosti. Raziskovalni projekti s temi cilji morajo zagotoviti rezultate, ki bodo kratkoročno ali srednjeročno uporabni za velik del proizvodnje Skupnosti.

3. Prednost imajo projekti, ki spodbujajo vsaj enega od naštetih vidikov:

(a) vključitev posameznih tehnik v sisteme in metode ter razvoj celovitih rudarskih metod;

(b) bistveno zmanjšanje proizvodnih stroškov;

(c) izboljšanje varnosti v rudnikih in okoljske izboljšave.

Člen 5

Zdravje in varnost v rudnikih

V projektih, ki zajemajo dejavnosti iz člena 4(1)(a) do (f), se upoštevajo tudi vprašanja v zvezi z varnostjo v rudnikih, vključno z nadzorovanjem plinov, prezračevanjem in klimatiziranjem, da bi se izboljšale delovne razmere pod zemljo ter varnost in zdravje pri delu, upoštevajo pa se tudi okoljska vprašanja.

Člen 6

Učinkovito varstvo okolja in izboljšanje uporabe premoga kot vira čiste energije

1. Raziskovalni projekti si prizadevajo čim bolj zmanjšati vpliv rudarskih dejavnosti in uporabe premoga v Skupnosti na ozračje, vodo in površje v okviru strategije integriranega upravljanja v zvezi z onesnaževanjem. Glede na to, da v premogovništvu Skupnosti nenehno poteka prestrukturiranje, so raziskave usmerjene tudi v zmanjševanje okoljskih vplivov podzemnih rudnikov, ki so predvideni za zaprtje.

2. Prednost imajo projekti, ki predvidevajo vsaj enega od naštetih vidikov:

(a) zmanjšanje emisij zaradi uporabe premoga, vključno z zajemanjem in skladiščenjem CO2;

(b) zmanjšanje emisij toplogrednih plinov, zlasti metana, iz nahajališč premoga;

(c) vračanje rudarskih odpadkov, elektrofiltrskega pepela in proizvodov razžvepljevanja v rudnik, kjer je to ustrezno, skupaj z drugimi vrstami odpadkov;

(d) sanacija nakopičene jalovine ter industrijska uporaba ostankov iz proizvodnje in porabe premoga;

(e) varstvo podtalnice in čiščenje drenažne vode iz rudnikov;

(f) zmanjšanje vpliva naprav na okolje, ki uporabljajo predvsem premog in lignit iz Skupnosti;

(g) varstvo površinskih naprav pred kratkoročnim in dolgoročnim usedanjem.

Člen 7

Obvladovanje zunanje odvisnosti pri oskrbi z energijo

Raziskovalni projekti se nanašajo na možnosti dolgoročne oskrbe z energijo in so namenjeni posodobitvi nahajališč premoga, ki jih s konvencionalnimi načini izkopavanja ni mogoče gospodarno izkoriščati, v gospodarskem, energetskem in okoljskem pogledu. Projekti lahko vključujejo študije, opredelitev strategij, temeljne in praktične raziskave ter preizkušanje inovativnih tehnik, ki bi omogočile posodobitev premogovnih virov Skupnosti.

Prednost imajo projekti, ki vključujejo dopolnilne tehnike, kot so adsorpcija metana ali ogljikovega dioksida, črpanje metana iz premogovnih ležišč in podzemno uplinjanje premoga.

ODDELEK 4

Raziskovalni cilji za jeklo

Člen 8

Nove in izboljšane tehnike proizvodnje in končne obdelave jekla

Namen raziskav in tehnološkega razvoja (RTR) je izboljšati postopke proizvodnje jekla zaradi boljše kakovosti izdelkov in večje produktivnosti. Sestavni del izboljšav, za katere si je treba prizadevati, je zmanjšanje emisij, porabe energije in vplivov na okolje ter učinkovitejša raba surovin in ohranjanje virov. Raziskovalni projekti se nanašajo na enega ali več naslednjih področij:

(a) novi in izboljšani postopki redukcije železove rude;

(b) postopki in delovne faze proizvodnje železa;

(c) postopki v elektroobločni peči;

(d) postopki proizvodnje jekla;

(e) tehnike sekundarne metalurgije;

(f) tehnike kontinuiranega litja in tehnike vlivanja odlitkov skoraj brez izmeta in brez neposrednega valjanja;

(g) tehnike valjanja, končne obdelave in oplaščevanja;

(h) tehnike vročega in hladnega valjanja, dekapiranja in končne obdelave;

(i) instrumentacija, nadzor in avtomatizacija procesov;

(j) vzdrževanje in zanesljivost proizvodnih linij.

Člen 9

RTR in uporaba jekla

RTR se uporablja v zvezi z uporabo jekla, da bi se izpolnile prihodnje zahteve uporabnikov jekla in ustvarile nove tržne priložnosti. Raziskovalni projekti se nanašajo na enega ali več naslednjih področij:

(a) nove vrste jekla za zahtevno uporabo;

(b) lastnosti jekla, ki upoštevajo mehanske lastnosti pri nizkih in visokih temperaturah, kot so trdnost in žilavost, utrujenost, obraba, lezenje, korozija in odpornost proti lomljenju;

(c) podaljševanje življenjske dobe, zlasti z izboljšanjem toplotne in korozijske odpornosti jekla in jeklenih konstrukcij;

(d) sestavljene in sendvič konstrukcije, ki vsebujejo jeklo;

(e) simulacijski modeli o mikrostrukturah in mehanskih lastnostih;

(f) konstrukcijska varnost in metode načrtovanja, zlasti glede odpornosti proti ognju in potresne odpornosti;

(g) tehnologije v zvezi z oblikovanjem, varjenjem in spajanjem jekla in drugih materialov;

(h) standardizacija metod preskušanja in ocenjevanja.

Člen 10

Ohranjanje virov in izboljšanje delovnih pogojev

Ohranjanje virov, varovanje ekosistema in varnostna vprašanja so sestavni del RTR pri proizvodnji in uporabi jekla. Raziskovalni projekti se nanašajo na enega ali več naslednjih področij:

(a) tehnike za recikliranje odsluženega jekla različnega izvora in klasifikacija jeklenih odpadkov;

(b) vrste jekla in načrtovanje sestavljenih konstrukcij za lažjo predelavo jeklenih odpadkov in njihovo pretvorbo v uporabna jekla;

(c) nadzor in varstvo okolja na delovnem mestu in v njegovi okolici;

(d) sanacija jeklarn;

(e) izboljšanje delovnih pogojev in kakovosti življenja na delovnem mestu;

(f) ergonomske metode;

(g) zdravje in varnost pri delu;

(h) zmanjšanje izpostavljenosti emisijam pri delu.

POGLAVJE III

VEČLETNE TEHNIČNE SMERNICE

ODDELEK 1

Udeležba

Člen 11

Države članice

Vsako podjetje, javni organ, raziskovalna organizacija ali visokošolska ali srednješolska izobraževalna ustanova ali drug pravni subjekt, vključno s fizičnimi osebami, s sedežem na ozemlju države članice lahko sodeluje v raziskovalnem programu in zaprosi za finančno pomoč, pod pogojem, da namerava izvajati dejavnost RTR ali da lahko znatno prispeva k taki dejavnosti.

Člen 12

Države kandidatke

Vsako podjetje, javni organ, raziskovalna organizacija ali visokošolska ali srednješolska izobraževalna ustanova ali drug pravni subjekt v državah kandidatkah, vključno s fizičnimi osebami, lahko sodeluje, ne da bi prejemal finančno pomoč v okviru raziskovalnega programa, razen če v ustreznih evropskih sporazumih in njihovih dodatnih protokolih ter v sklepih različnih pridružitvenih svetov ni določeno drugače.

Člen 13

Tretje države

Vsako podjetje, javni organ, raziskovalna organizacija ali visokošolska ali srednješolska izobraževalna ustanova ali drug pravni subjekt iz tretjih držav, vključno s fizičnimi osebami, lahko sodeluje na podlagi individualnih projektov, ne da bi prejemal finančno pomoč v okviru raziskovalnega programa, če je njegovo sodelovanje v interesu Skupnosti.

ODDELEK 2

Upravičene dejavnosti

Člen 14

Raziskovalni projekti

Raziskovalni projekt je namenjen raziskavam ali poskusom, katerih cilj je pridobivanje novega znanja za lažje doseganje posebnih praktičnih ciljev, kot so oblikovanje ali razvoj izdelkov, proizvodnih procesov ali storitev.

Člen 15

Pilotni projekti

Pilotni projekt zajema konstrukcijo, delovanje in razvoj naprave ali njenega bistvenega dela v ustreznem merilu in ob uporabi sestavnih delov primerne velikosti zaradi preverjanja možnosti prenosa teoretičnih ali laboratorijskih rezultatov v prakso in/ali povečanja zanesljivosti tehničnih in ekonomskih podatkov, potrebnih za prehod na predstavitveno stopnjo, v določenih primerih pa na industrijsko in/ali komercialno stopnjo.

Člen 16

Predstavitveni projekti

Predstavitveni projekt zajema konstrukcijo in/ali delovanje naprave ali njenega bistvenega dela v industrijskem merilu zaradi združitve vseh tehničnih in ekonomskih podatkov, ki omogočajo prehod na industrijsko in/ali komercialno uporabo tehnologije ob čim manjšem tveganju.

Člen 17

Spremljevalni ukrepi

Spremljevalni ukrepi se nanašajo na spodbujanje uporabe pridobljenega znanja ali na organizacijo namenskih delavnic ali konferenc v povezavi s projekti ali prednostnimi nalogami Raziskovalnega programa.

Člen 18

Podporne in pripravljalne dejavnosti

Podporne in pripravljalne dejavnosti prispevajo k preudarnemu in učinkovitemu upravljanju raziskovalnega programa, pri čemer se na primer nanašajo na oceno in izbiro predlogov iz členov 27 in 28, reden nadzor in ocenjevanje iz člena 38, študije, strnitev ali povezovanje sorodnih projektov, ki se financirajo v okviru raziskovalnega programa.

Komisija po potrebi lahko imenuje neodvisne in visoko usposobljene strokovnjake za pomoč pri podpornih in pripravljalnih dejavnostih.

ODDELEK 3

Upravljanje programa

Člen 19

Upravljanje

Raziskovalni program upravlja Komisija. Pomagajo ji Odbor za premog in jeklo, svetovalni skupini za premog in jeklo ter tehnični skupini za premog in jeklo.

Člen 20

Ustanovitev svetovalnih skupin za premog in jeklo

Svetovalni skupini za premog in jeklo (v nadaljnjem besedilu „svetovalni skupini“) sta neodvisni tehnični svetovalni skupini.

Člen 21

Naloge svetovalnih skupin

Vsaka svetovalna skupina v zvezi z vidiki RTR, povezanimi bodisi s premogom ali jeklom, Komisiji svetuje glede:

(a) celovitega razvoja raziskovalnega programa, opisne dokumentacije iz člena 25(3) in prihodnjih smernic;

(b) doslednosti in morebitnega podvajanja z drugimi programi RTR na ravni Skupnosti in nacionalni ravni;

(c) določitve vodilnih načel za spremljanje projektov RTR;

(d) dela v okviru posebnih projektov;

(e) raziskovalnih ciljev raziskovalnega programa, naštetih v oddelkih 3 in 4 Poglavja II;

(f) letnih prednostnih ciljev, naštetih v opisni dokumentaciji, in po potrebi glede prednostnih ciljev za namenske razpise iz člena 25(2);

(g) priprave priročnika za ocenjevanje in izbor dejavnosti RTR, kakor je navedeno v členih 27 in 28;

(h) ocenjevanja predlogov za dejavnosti RTR in dajanja prednosti tem predlogom ob upoštevanju razpoložljivih sredstev;

(i) števila, pristojnosti in sestave tehničnih skupin iz člena 24;

(j) priprave namenskih razpisov za predloge iz člena 25(2);

(k) drugih ukrepov, kadar jo za to zaprosi Komisija.

Člen 22

Sestava svetovalnih skupin

1. Vsaka svetovalna skupina je sestavljena v skladu s preglednicami iz Priloge. Komisija člane svetovalnih skupin poimensko imenuje za obdobje 42 mesecev. Imenovanja se lahko prekličejo.

2. Komisija preuči predloge za imenovanja, ki jih prejme:

(a) od držav članic;

(b) od subjektov, navedenih v preglednicah v prilogi;

(c) v odgovor na poziv k oddaji kandidatur za vključitev na rezervni seznam.

3. Komisija znotraj vsake svetovalne skupine zagotovi uravnoteženo strokovno znanje in čim širšo geografsko zastopanost.

4. Člani svetovalnih skupin so dejavni na zadevnem področju in se zavedajo prednostnih nalog industrije. Poleg tega si Komisija pri imenovanju članov prizadeva za uravnoteženo zastopanost spolov.

Člen 23

Sestanki svetovalnih skupin

Sestanke svetovalnih skupin skliče in jim predseduje Komisija, ki zagotovi tudi sekretariat.

Predsednik lahko po potrebi člane zaprosi za glasovanje. Vsak član ima pravico do enega glasu. Predsednik lahko po potrebi na sestanke povabi gostujoče strokovnjake ali opazovalce. Gostujoči strokovnjaki in opazovalci nimajo pravice glasovanja.

Po potrebi, kot npr. zaradi posvetovanja v zadevah, ki so pomembne za oba sektorja, se skličejo skupni sestanki obeh svetovalnih skupin.

Člen 24

Ustanovitev ter naloge tehničnih skupin za premog in jeklo

Tehnične skupine za premog in jeklo (v nadaljevanju „tehnične skupine“) svetujejo Komisiji glede spremljanja raziskovalnih in pilotnih ali predstavitvenih projektov in po potrebi pri opredelitvi prednostnih ciljev raziskovalnega programa.

Člane tehničnih skupin imenuje Komisija, prihajajo pa iz sektorjev, povezanih s premogovništvom in jeklarsko industrijo, raziskovalnih organizacij ali predelovalne industrije, kjer so odgovorni za raziskovalne strategije, upravljanje ali proizvodnjo. Poleg tega si Komisija pri imenovanju članov prizadeva za uravnoteženo zastopanost spolov.

Kraj sestankov tehničnih skupin se po možnosti izbere tako, da je mogoče v najboljši možni meri zagotoviti spremljanje projekta in oceno rezultatov.

ODDELEK 4

Izvajanje raziskovalnega programa

Člen 25

Razpis za zbiranje predlogov

1. Objavi se odprt in stalen razpis za zbiranje predlogov. Razen če ni določeno drugače, je rok za predložitev predlogov v ocenjevanje vsako leto 15. septembra.

2. Kadar se Komisija v skladu s členom 41(d) in (e) odloči za spremembo roka za predložitev predlogov iz odstavka 1 tega člena ali za objavo namenskih razpisov za zbiranje predlogov, to informacijo objavi v Uradnem listu Evropske unije.

V namenskih razpisih se navedejo datumi in načini za predložitev predlogov, vključno z navedbo, ali bo potekala v eni ali dveh stopnjah; za ocenjevanje predlogov se navedejo prednostne naloge, po potrebi vrsta upravičenih projektov iz členov od 14 do 18, in predvidena sredstva.

3. Komisija pripravi opisno dokumentacijo, v kateri določi podrobna pravila za udeležbo, metode obravnavanja predlogov in projektov, obrazce za vlogo, pravila za predložitev predlogov, vzorce sporazumov o dodelitvi sredstev, upravičene stroške, najvišji dovoljeni finančni prispevek, načine plačevanja in letne prednostne cilje raziskovalnega programa.

Komisija objavi opisno dokumentacijo na spletnem mestu Službe Skupnosti za informacije o raziskavah in razvoju (CORDIS) ali drugem ustreznem spletnem mestu.

Vloge se Komisiji predložijo v skladu s pravili, določenimi v opisni dokumentaciji; na zahtevo se izvod te dokumentacije v papirnati obliki lahko dobi pri Komisiji.

Člen 26

Vsebina predlogov

Predlogi se nanašajo na raziskovalne cilje, določene v oddelkih 3 in 4 poglavja II, in po potrebi na prednostne cilje, naštete v opisni dokumentaciji v skladu s členom 25(3), ali na prednostne cilje, opredeljene za namenske razpise za zbiranje predlogov iz člena 25(2).

Vsak predlog vsebuje podroben opis predlaganega projekta in celovite informacije o ciljih, partnerstvih, vključno z natančno vlogo vsakega partnerja, poslovodni strukturi, pričakovanih rezultatih in predvidevanjih glede uporabe rezultatov ter oceno pričakovanih industrijskih, ekonomskih, socialnih in okoljskih koristi.

Predlagani celotni stroški in njihova razčlenitev morajo biti realistični in logični, od predlaganega projekta pa se pričakuje ugodno razmerje med stroški in koristmi.

Člen 27

Ocenjevanje predlogov

Komisija zagotovi zaupno, pošteno in nepristransko ocenjevanje predlogov.

Komisija pripravi in objavi priročnik za ocenjevanje in izbor dejavnosti RTR.

Člen 28

Izbira predlogov in spremljanje projektov

1. Komisija zabeleži prejete predloge in preveri njihovo upravičenost.

2. Komisija predloge oceni s pomočjo neodvisnih strokovnjakov.

3. Komisija sestavi seznam izbranih predlogov, razvrščenih glede na pomembnost. O prednostnem seznamu razpravlja ustrezna svetovalna skupina.

4. Komisija odloča o izbiri projektov in dodelitvi sredstev. Če ocenjeni znesek prispevka Skupnosti v okviru raziskovalnega programa znaša 0,6 milijona EUR ali več, se uporablja člen 41(a).

5. Komisija ob podpori tehničnih skupin iz člena 24 spremlja raziskovalne projekte in dejavnosti.

Člen 29

Sporazumi o dodelitvi sredstev

Na podlagi izbranih predlogov in ukrepov ter dejavnosti v skladu s členi od 14 do 18 se sklene sporazum o dodelitvi sredstev za ustrezen projekt. Sporazumi o dodelitvi sredstev temeljijo na ustreznih vzorcih sporazumov o dodelitvi sredstev, ki jih pripravi Komisija, po potrebi ob upoštevanju vrste zadevnih dejavnosti.

V sporazumih o dodelitvi sredstev se opredelijo finančni prispevek, dodeljen v okviru raziskovalnega programa na podlagi upravičenih stroškov, in pravila o poročanju o stroških, zaključku poslovnih knjig in potrdil o računovodskih izkazih. Poleg tega vsebujejo določbe o pravicah dostopa ter o razširjanju in uporabi znanja.

Člen 30

Finančni prispevek

1. Raziskovalni program temelji na sporazumih o dodelitvi sredstev za RTR, ki upoštevajo delitev stroškov. Skupni znesek finančnih prispevkov, vključno z morebitnim dodatnim javnim financiranjem, je skladen z veljavnimi predpisi o državni pomoči.

2. Javna naročila se uporabljajo tudi za pridobitev premičnin ali nepremičnin, izvedbo del ali opravljanje storitev, potrebnih za izvajanje podpornih in pripravljalnih dejavnosti.

3. Brez poseganja v prvi odstavek tega člena najvišji skupni finančni prispevek, izražen v odstotkih upravičenih stroškov, ki so opredeljeni v členih od 31 do 35, znaša:

(a) do 60 % za raziskovalne projekte;

(b) do 50 % za pilotne in predstavitvene projekte;

(c) do 100 % za spremljevalne ukrepe, podporne in pripravljalne dejavnosti.

Člen 31

Upravičeni stroški

1. Med upravičene stroške spadajo:

(a) stroški opreme;

(b) stroški za osebje;

(c) operativni stroški;

(d) posredni stroški.

2. Upravičeni stroški pokrivajo le dejanske stroške izvedbe projekta v skladu s pogoji iz sporazuma o dodelitvi sredstev. Upravičenci, pridruženi upravičenci in posredni upravičenci nimajo pravice zahtevati načrtovanih ali komercialnih tarif.

Člen 32

Stroški opreme

Stroški nakupa ali najema opreme, ki so neposredno povezani z izvedbo projekta, se obračunajo kot neposredni stroški. Upravičeni stroški za najem opreme ne presežejo upravičenih stroškov za njen nakup.

Člen 33

Stroški za osebje

Obračunajo se stroški dejansko opravljenih ur, ki jih znanstveno, podiplomsko ali tehnično osebje nameni izključno projektu, in stroški fizičnih delavcev, ki jih neposredno zaposli upravičenec. Vse dodatne stroške za osebje, kot so štipendije, mora v pisni obliki predhodno odobriti Komisija. Vse obračunane delovne ure morajo biti evidentirane in potrjene.

Člen 34

Operativni stroški

Operativni stroški, neposredno povezani z izvedbo projekta, so omejeni izključno na stroške za:

(a) surovine;

(b) potrošno blago;

(c) energijo;

(d) prevoz surovin, potrošnega blaga, opreme, proizvodov, osnovnih surovin ali goriva;

(e) vzdrževanje, popravilo, spremembo ali rekonstrukcijo obstoječe opreme;

(f) storitve informacijske tehnologije in druge posebne storitve;

(g) izposojo opreme;

(h) analize in testiranja;

(i) organizacijo namenskih delavnic;

(j) potrdilo o računovodskih izkazih in bančni garanciji;

(k) zaščito znanja;

(l) pomoč tretjih strank.

Člen 35

Posredni stroški

Vsi drugi izdatki, kot so režijski stroški, ki bi lahko nastali v zvezi s projektom in ki niso posebej opredeljeni v zgornjih kategorijah, vključno s potnimi stroški in dnevnicami, se pokrijejo s pavšalnim zneskom v višini do 35 % upravičenih stroškov za osebje iz člena 33.

ODDELEK 5

Ocenjevanje in spremljanje raziskovalnih dejavnosti

Člen 36

Tehnična poročila

Za raziskovalne, pilotne in predstavitvene projekte iz členov 14, 15 in 16 upravičenec oziroma upravičenci pripravljajo redna poročila. V teh poročilih se opiše doseženi tehnični napredek.

Po zaključku del upravičenec ali upravičenci pripravijo končno poročilo, ki vključuje oceno uporabe rezultatov in učinkov. Komisija objavi poročilo v celoti ali v obliki povzetka glede na strateški pomen projekta in po posvetovanju s pristojno svetovalno skupino, če je to potrebno.

Komisija lahko od upravičenca oziroma upravičencev zahteva končna poročila o spremljajočih ukrepih iz člena 17 ter o podpornih in pripravljalnih dejavnostih iz člena 18. Lahko se odloči za njihovo objavo.

Člen 37

Letni pregled

Komisija vsako leto opravi pregled dejavnosti v okviru raziskovalnega programa in napredka pri delu v zvezi s programi RTR. Poročilo o pregledu se posreduje Odboru za premog in jeklo.

Komisija lahko imenuje neodvisne strokovnjake in visoko usposobljene strokovnjake, da ji pomagajo pri tem letnem pregledu.

Člen 38

Spremljanje in ocena raziskovalnega programa

1. Komisija izvede postopek spremljanja raziskovalnega programa, vključno z oceno pričakovanih koristi. Poročilo o spremljanju se izda do konca leta 2013, nato pa vsakih sedem let. Poročila se objavijo na spletnem mestu Službe Skupnosti za informacije o raziskavah in razvoju (CORDIS) ali drugem ustreznem spletnem mestu.

2. Komisija ob zaključku projektov, ki se financirajo v vsakokratnem sedemletnem obdobju, oceni raziskovalni program. Prav tako se ocenijo koristi programov RTR za družbo in ustrezne sektorje. Poročilo o oceni se objavi.

3. Komisiji pri spremljanju in ocenjevanju iz odstavkov 1 in 2 pomagajo skupine visoko usposobljenih strokovnjakov, ki jih imenuje Komisija.

Člen 39

Imenovanje neodvisnih in visoko usposobljenih strokovnjakov

Za imenovanje neodvisnih in visoko usposobljenih strokovnjakov iz člena 18, člena 28(2) in člena 38 se določbe iz členov 14 in 17 Uredbe (ES) št. 1906/2006 (8) uporabljajo po analogiji.

POGLAVJE IV

KONČNE DOLOČBE

Člen 40

Pregled večletnih tehničnih smernic

Večletne tehnične smernice, določene v poglavju III, se pregledajo vsakih sedem let, pri čemer se prvo sedemletno obdobje konča 31. decembra 2014. V ta namen in najpozneje v prvih šestih mesecih zadnjega leta vsakega sedemletnega obdobja Komisija ponovno oceni delovanje in učinkovitost večletnih tehničnih smernic ter predlaga morebitne spremembe.

Če Komisija meni, da je to primerno, lahko izvede ponovno oceno in predloži Svetu predloge za morebitne ustrezne spremembe še pred iztekom sedemletnega obdobja.

Člen 41

Izvedbeni ukrepi

Komisija v skladu s postopkom iz člena 42(2) sprejme naslednje izvedbene ukrepe:

(a) odobritev dejavnosti financiranja, kadar je ocenjeni znesek prispevka Skupnosti v okviru tega raziskovalnega programa znaša 0,6 milijona EUR ali več;

(b) določitev zahtev za spremljanje in ocenjevanje programa iz člena 38;

(c) spremembe oddelkov 3 in 4 poglavja II;

(d) spremembe roka iz člena 25;

(e) priprava namenskih razpisov za predloge.

Člen 42

Odbor

1. Komisiji pomaga Odbor za premog in jeklo.

2. Ob sklicevanju na ta odstavek se uporabljata člena 4 in 7 Sklepa 1999/468/ES.

Obdobje iz člena 4(3) navedenega sklepa je dva meseca.

Člen 43

Razveljavitev in prehodni ukrepi

Odločba 2003/78/ES se razveljavi. Vendar pa se Odločba 2003/78/ES še naprej uporablja do 31. decembra 2008 za financiranje dejavnosti, ki izhajajo iz predlogov, predloženih do 15. septembra 2007.

Člen 44

Uporaba

Ta odločba začne učinkovati dan po objavi v Uradnem listu Evropske unije.

Uporablja se od 16. septembra 2007.

Člen 45

Naslovniki

Ta odločba je naslovljena na države članice.

V Luxembourgu, 29. aprila 2008 Za Svet Predsednik D. RUPEL

(1) UL L 29, 5.2.2003, str. 22.

(2) Mnenje z dne 10. aprila 2008 (še ni objavljeno v Uradnem listu).

(3) UL L 412, 30.12.2006, str. 1.

(4) UL L 29, 5.2.2003, str. 28.

(5) UL L 79, 22.3.2002, str. 42.

(6) UL L 154, 27.6.2000, str. 34.

(7) UL L 184, 17.7.1999, str. 23. Sklep, kakor je bil nazadnje spremenjen s Sklepom 2006/512/ES (UL L 200, 22.7.2006, str. 11).

(8) Uredba (ES) št. 1906/2006 Evropskega parlamenta in Sveta z dne 18. decembra 2006 o določitvi pravil za udeležbo podjetij, raziskovalnih središč in univerz pri ukrepih v okviru Sedmega okvirnega programa in razširjanju rezultatov raziskav (2007–2013 (UL L 391, 30.12.2006, str. 1.)